  Виталий Пронин Ува ёрослэн 80 ар  тырмонэзлы сӥзьыса, «Удмуртия» издательствоын потӥз Юрий Горячихлэн «История комсомольско-молодёжного и спортивного движения на территории Увинского района (1935-2014)» книгаез.Ува ёросысь Кыйлуд черкогуртын вордӥськем Юрий Горячих  КПСС-лэн Ува районысь комитетэныз кивалтэмын,  ньыль пол бырйылэмын Ува ёросысь Депутатъёслэн Кенешазы. Та книга бордын ужакуз,  Юрий Евдокимович трос утчаськиз Ува ёросысь но Удмуртиысь архивъёсын, ёрос библиотекаын но музейын, пумиськылӥз шаерчиосын, гуртоосын,  писательёсын. Озьы трос тунсыко материал люкамын вал Ува ёрослэн кылдэмез но кыдамез, комсомол огазеяськонлэн ужамез, ёросысь егит азьветлӥсьёслэн, спортсменъёслэн, Быдӟым ожысь геройёслэн, выльвылэз ӝутӥсьёслэн, нюлэс корасьёслэн вормонъёссы но ёрослэн туала азинсконъёсыз сярысь.Та книгаысь тодыны луэ  Ува районлэсь 80 аръем сюрессэ. Кылсярысь, тодмо писатель Михаил Лямин комсомолэ пыриз  1923-тӥ арын, Выль Мултанысь педтехникумын дышетскыкуз. Пионеръёслэн нырысетӥ отрядзы но кылдӥз ӵапак Выль Мултанын, отчы 10 мурт пыриз. Егитъёсты ӝутказ  педтехникумын дышетскись Михаил Добровольский, бӧрысь со ВЛКСМ-лэн Удмуртиысь комитетэзлэн нырысетӥ секретарез луиз. Книгалэн бадӟым люкетэз сӥземын Быдӟым ожлы, тросэз комсомолецъёс нырысь нуналъёсаз ик фронтэ куриськизы. Совето Союзлэн Героез  Удмуртин нырысетӥез луиз Ува ёросысь Пуштовай гуртын вордскем Виктор Пислегин. Со быриз 1941-тӥ арын 24-тӥ июле. Книгаын удмурт геройлэн подвигез но гожтэмын, туспуктэмъёсыз но сётэмын.432 бамъем книгаын  600 пала паймымон туспуктэмъёс, 1 но ӝыны сюрс нимтулъёс, уно гожтэтъёс, тодэ ваёнъёс но лыдпусъёс. Кылсярысь, 1943-тӥ арын Ува ёросысь нылпиос  1 сюрс 548 кило нюлэс емыш, 978 кило эмъюм турын, 1 сюрс 200 кило губи бичаллям.  Бадӟымъёсызгес, 14-15 аресъемъёс, колхозын ужазы. Бусые 12 сюрс центнер кыед поттӥзы, 527 центнер пень бичазы.- Котькуд адями тодыны кулэ вордскем интыезлэсь историзэ, утьыны дор палъёсызлэсь чебер инкуазьзэ, азинтыны ӟеч сям-йылолъёссэ. Та книга выль сямен усьтоз районлэн историысьтыз куд-ог учыръёсты, валэктон сётоз кылдэм юанъёслы, - шуэ Ува ёрослэн йырыз Владимир Головин.Галина Семёнова Туспуктэм: apmcur.ru  Теги: вылькнига  